Papersnake/gushiwen huggingface dataset:
再和 其二
孙觌（宋代）

夜鹤悲鸣蕙帐空，一身今在百忧中。惊魂尚喘吴牛月，短翮甘随宋鹢风。

且与龟鱼为地主，不将鹅鸭恼邻翁。超然世态谁君似，兰菊春秋自不同。
送王詹叔利州路运判
王安石（宋代）

王孙旧读五车书，手把山阳太守符。
未驾朱轓辞辇毂，却分金节佐均输。
人才自古常难得，时论如君岂久孤。
去去便看归奏计，莫嗟行路有崎岖。
颂古四十四首 其五
释法泰（宋代）

张公养得三个儿，长大不知谁立志。呼来月下同踪由，眼睛个个皆相似。
答栾弘诗
傅咸（魏晋）

钜平作宰，是贵是钦。弓旌仍招，嘉命胥寻。鸾凤养仪，戢翼幽林。

未附雅调，以和韶音。钜平遐逝，厉志弥深。肃肃京司，清风裁迈。

乃延群彦，龙集凤会。亦既斯降，万里有赖。声发响应，好结倾盖。
旧将
刘筠（宋代）

丈八蛇矛战血乾，子孙今已列材官。
青烟碧瓦开新第，白草黄云废旧坛。
劳薄可甘先兰舌，爵高还许戴刘冠。
秋来从猎长杨榭，矍铄犹能一据鞍。
偈颂一百四十二首 其九十三
释广闻（宋代）

画龙看头，画蛇看尾。雪山冷坐六年，此处无金二两。

少林面壁九年，俗人沽酒三升。向道莫行山下路，果然猿叫断肠声。
广陵怀古
杨德文（清代）

香消南国美人妆，烟雨迷楼总断肠。今日绮罗丝管里，春风吹不到雷塘。
秋山学圃为张韦斋明府题
李绂（清代）

庄舄经春只越吟，莱根滋味忆山林。夕阳千树鸟声寂，凉月一庭花影深。

窣堵波原难作宅，磨兜坚已自题箴。惟馀结习残书在，窥见羲皇以上心。
与诸人分韵咏古碑探得罗池庙记以池字为韵
谢逸（宋代）

德不盖当代，名欲万世垂。刻石期后人，石与名俱隳。

子厚名世士，投荒死南夷。柳民怀遗爱，作庙临罗池。

韩公记其事，沈子书其词。韩词昭万古，沈诗妙一时。

名实两无愧，后世传不疑。古人共閒燕，翰墨相娱嬉。

食不设寒具，玩此前贤碑。愿作集古录，模楷欧少师。
守风樊口
张问安（清代）

我昔行迈历幽蓟，太行一气连青葱。黄河落日照襟带，滹沱浊浪凌秋穹。

渔阳草枯露沙碛，朔风大雪迷飞蓬。此时盘槊据鞍马，一逝千里无留踪。

今来野岸趁估舶，波涛直下江之东。名流要作五湖长，烟云万里开心胸。

石尤挞船忽作虐，怒潮簸荡蛟龙宫。冰夷击鼓巨鳌立，天吴惨淡骄青空。

虎蛟水兕亦奔匿，金支翠羽光曈昽。西望蕲黄不百里，五日不到心忡忡。

桓公捉尘对刘尹，纵有意气安得雄。鼻息闭置气不出，帷车新妇将无同。

运租且学袁彦伯，贵人那是曹景宗。何当快意继宗悫，扬帆破浪乘长风。
东禅寺题张琴师故居
皇甫汸（明代）

遗民昔日寄东林，弹指韶年去复今。借问虎溪明月夜，几多流水在琴心。
南歌子·曾到蕲州不
张孝祥（宋代）

曾到蕲州不，人人说使君。
使君才具合经纶。小试边城、早晚上才辰。

佳节重阳近，清歌午夜新。
举杯相属莫辞频。后日相思、我已是行人。
次吴园亲友韵
马廷鸾（宋代）

乞得危身百尺竿，冥心晦息掩柴关。
自寻别墅开荒径，忽见高柴厌辔环。
海宇泬寥黄鹄举，风涛浩荡白鸥閒。
剑花落尽长堤圮，叹息英雄隐此山。
高赋亭二首 其一
吕南公（宋代）

耳外蜩螗响切才，眼前冈麓秀环回。曦光堕地收风尽，云脚遮山送雨来。

长恐易成多事恨，可怜难见绝尘才。何由上得昆崙顶，试使烦襟磊落开。
虞美人（赵＿·酌别灵山阁）
韩淲（宋代）

送君报最登朝路。初整曹装处。又因杯酒见余情。凉雨灵山阁上、月初晴。

醺然领客襟怀底。消处阑干倚。风流别乘我依归。清誉冰溪棠荫、绿漪漪。
袁长官女诗（摘萱草吟）
佚名（唐代）

彼见是忘忧，此看同腐草。青山与白云，方展我怀抱。
是日至下马碛憩于北山僧舍有阁曰怀贤南直斜
苏轼（宋代）

南望斜谷口，三山如犬牙。
西观五丈原，郁屈如长蛇。
有怀诸葛公，万骑出汉巴。
吏士寂如水，萧萧闻马楇。
公才与曹丕，岂止十倍加。
顾瞻三辅间，势若风卷沙。
一朝长星坠，竟使蜀妇髽。
山僧岂知此，一室老烟霞。
往事逐云散，故山依渭斜。
客来空吊古，清泪落悲笳。
鹧鸪天·借问枝头昨夜春
石耆翁（宋代）

借问枝头昨夜春。已传消息到柴门。频看秀色无多艳，拖得清柴不见痕。山矗矗，水粼粼。村南村北冷销魂。人间不识春风面，羞见瑶台破月明。
文会飞霞观
刘植（宋代）

水满平川月满船，船轻撑入藕花边。
移来谢守岩前坐，疑是容成洞里仙。
茶灶烟遮松际鹤，丝桐声杂树头蝉。
明朝更践弥明约，句拟当年石鼎联。
缘识
宋太宗（宋代）

天心即是道，佛心即是佛。
人生有善缘，修行岂废力。
悟来瞬息间，暧昧藏五贼。
非干智慧中，虚妄不可得。
小乘尚执迷，大乘堪法则。
经教有明文，守白便知黑。
临江仙 闻荔湖紫荆花盛时初冬十月
吴灏（清代）

少日情怀一瞬尽，芸窗木榻孤眠。春春憔悴倩谁怜。

追欢成往事，随分得閒天。

闻道荔湖花已满，低徊不觉茫然。别来此地最萦牵。

柳遮楼上月，花压水边船。
静海寺与观颐夜坐
黄甲（宋代）

落木乱山巅，江楼雪夜船。
山川千里外，风雨一灯前。
白发翻歧路，清尊共昔年。
浮生窥妄尽，今夕故依然。
玉华山
张道宗（宋代）

玉华山形郁崷崒，白昼莽苍常生烟。
近村百家湿翠黛，阴崖千迟淙寒泉。
山根宛转抱河曲，河流倒影浸碧巅。
文皇性热不奈暑，当时宫此安徙然。
得非遍选天下胜，莫如兹地无烦喧。
暂游已骇非俗骨，久驻直恐成真仙。
何当借得神画笔，霜绡十幅图孱颜。
韭
高启（明代）

芽抽冒余湿，掩冉烟中缕。
几夜故人来，寻畦剪春雨。
送澄公还东海劳山
于慎行（明代）

出世随方阅岁华，曾承内旨赐袈裟。安禅旧对江干树，卓锡初停海畔槎。

花应潮音常作雨，日蒸龙气稍成霞。吾家亦近蓬瀛岛，白社归来路未赊。
渔舟
王问（明代）

出郭尽渔家，家家飞楝花。
溪鲭酣涨水，村罟上浮槎。
近墅戎戎乱，冲波片片斜。
予非羡鱼者，相伴立平沙。
访野虽
陆游（宋代）

我行城西南，适兹素秋时。
风露虽已高，草木郁未衰。
敲门寻野虽，一笑万事非。
拂榻意何勤，酒酽雁鹜肥。
新凉天所赐，尽醉不足辞。
击壤歌尧年，瞑目以为期。
张静居寓菁山以清宴名堂要余题先以诗见美因赋此酬之并似周伯阳
徐贲（元代）

山阿久寂寞，堂虚岁亦陈。自君此安处，焕焉复崇新。

令德贲泉石，流风播松筠。列岩易常态，诸涧浣来尘。

猿鸟若释愧，云霞如返淳。乃知景与物，所据实在人。

栖隐雅足称，况彼有良邻。念余本同趣，琴酌恒许亲。

盻兹信清晏，题名谅为真。谬书忽见取，来章诚可珍。

何以报淑贶，笃好行载申。
凌虚阁避暑玩月四首 其二
罗爱卿（元代）

月出天边水在湖，微澜倒浸玉浮图。搴帘欲共嫦娥语，却恨林间鸟乱呼。
题孙伯符墓
韩淲（宋代）

自无太史慈，孰对孙伯符。群舒有馀地，周郎或知予。

既推道南宅，以湿谩相濡。本拟驰中原，扫灭邺中都。

天乎许贡客，一箭失壮躯。黾勉付后事，张昭乃其奴。

赤壁之火攻，仅可保全吴。公瑾复不长，伯业益荒芜。

至今春草生，高坟在姑苏。传言尚相点，经行倍踟蹰。

异代岁月速，谁为我非夫。酹酒起英爽，白杨鸣赤乌。

荆州或已分，曹刘竟称孤。堂堂破虏冢，归命诚足俘。
游鹊山院赠蹇修上人
任克溥（清代）

偶来寻古寺，雨后得余清。漠漠人烟外，泠然一磬鸣。

禅床随处稳，秋草就阶平。只恐深山去，云霞隔几层。
梨
李复（宋代）

柿垂黄尚微，枣熟赤可剥。
新梨接亦成，实大何磊落。
累累如碧罂，器宇极恢廊。
悬枝细恐折，植竹仰撑托。
露下色渐变，逼霜味不酢。
采摘置中筵，气压百果弱。
忆昔壮少时，酒酣病痟作。
取食不论数，某寒胜发药。
今嗟老且病，滋味意凋索。
对之未能忘，欲探引复却。
晴檐午景暄，尚或思咀嚼。
齿朽啮亦难，把玩时自噱。
吕所盘已回故居月余日忽忆旧时与游因约再访
丘葵（宋代）

匆匆别后又秋凉，佳句遥知塞锦囊。
闻道拾遗流落久，归寻小隐钓游乡。
旧时邻曲浑如梦，此日江东欲断肠。
拟待梅花携斗酒，访君船泊小溪傍。
赵文敏桃花源图
钱仪吉（清代）

秦时流水晋时花，写到元时又几家。高士当年忘甲子，空山终古閟烟霞。

祖龙璧返春长在，子骥舟寻路已赊。太息鸥波接人境，王孙芳草去天涯。
题红梅为易谦赋
刘崧（元代）

姑射仙人绰约容，已无情态向春风。何时学得餐霞法，尽把冰肌换暖红。
咏蕉
徐桂（明代）

根自苏台徙，阴生蒋径幽。当空炎日障，倚槛碧云流。

未展心如炎，微舒叶渐抽。琐窗迷翠黛，张幕动青油。

书借临池用，光分汗简留。流甘掩中土，为绤衣南州。

只益莓苔润，翻令蕙若忧。荷风同委露，梧叶共鸣秋。

梦境知谁得，人生似尔浮。漫劳弹事苦，终日傍林丘。
送印侍者广化开山歌
释慧空（宋代）

君不见东山老人僧中月，法惟直指初无说。有众如云来不休，有饭如山供不彻。

印道人，善时节，不持应器循门乞。只募同心一万人，请将大地为檀越。

或宽平，或曲折，与我福田衣不别。二彼虽无施受心，万斛千仓从此出。

若见闻，宜猛烈。莫守从前悭吝穴。些儿信种落其中，遍界灵苗齐秀发。
和梅溪岁晚所寄
张埴（宋代）

客里无鱼未易禁，春风颇忆洞庭针。
可能更问诙谐肉，发已如今不及心。
读侯官刘宰山居集一首
林希逸（宋代）

琴思清于五柳陶，词源浩浩似秋涛。落花未赋时争价，香草曾吟处得骚。

七字法传山谷秘，数篇文比曼卿豪。衰年酷为齐年喜，紫橐仙翁有凤毛。
题杨颖士西亭
白居易（唐代）

静得亭上境，远谐尘外踪。凭轩东南望，鸟灭山重重。

竹露冷烦襟，杉风清病容。旷然宜真趣，道与心相逢。

即此可遗世，何必蓬壶峰。
次王元度韵
刘克庄（宋代）

占尽灵乌顾尽云，君恩宽大放归闽。
一区二顷生缘薄，万绪千归素发新。
铁马即今徵战士，金鸡何日赦累臣。
殷勤说向西飞雁，多谢交游与吏民。
乙未随计赴都述怀 其一
李文安（清代）

匆匆随计赴都门，千里离情不尽言。七秩慈亲违杖履，三春游子感晨昏。

过庭屡促行装早，奉檄翻忧世事繁。敢以显扬矜一等，等闲难报百年恩。
送汲鹏
贾岛（唐代）

淮南卧理后，复逢君姓汲。文采非寻常，志愿期卓立。

深江东泛舟，夕阳眺原隰。夏夜言诗会，往往追不及。
崇安寺
苗令琮（清代）

一径入云窝，盘回出薜萝。溪风到门尽，山色上楼多。

衔果青猿至，冲烟白鸟过。空林清楚远，徙倚欲如何。
喜舍弟羲叟及第上礼部魏公
李商隐（唐代）

国以斯文重，公仍内署来。风标森太华，星象逼中台。

朝满迁莺侣，门多吐凤才。宁同鲁司寇，惟铸一颜回。
恩命追入留别广陵故人
李冶（唐代）

无才多病分龙钟，不料虚名达九重。
仰愧弹冠上华发，多惭拂镜理衰容。
驰心北阙随芳草，极目南山望旧峰。
桂树不能留野客，沙鸥出浦谩相逢。
句
高伯易（宋代）

函颅谨勿为终策，天下英雄暗破颜。
偈颂三十四首
释如净（宋代）

云开山岳露，雨过色新鲜。
翟昙不出世，败阙未生前。
天上天下，贼是小人。
三拜起来浇恶水，谩将掩彩当殷勤。
颂古七首·三圣逢人即出
释慧勤（宋代）

城南措大骑驴子，市北郎君跨马儿。
各各四蹄俱著地，三春同到月明池。
茉莉花二首 其二
李纲（宋代）

风露扶疏蔓翠藤，玉花剪刻见层层。清香夜久偏闻处，寂寞书生对一灯。
魏京诗 其二
刘敞（宋代）

皇曰卿士，在昔圣考。祗遹文武，维慈幼老。
缘识
宋太宗（宋代）

金刚般若心，善破无明因。
我佛慈悲日，只园见法身。
菩萨开慧眼，生死转为轮。
五蕴皆空尽，六根不染尘。
董尧章谢国塾归葬其亲送之
徐渭（明代）

异姓侯王有定襄，为君东道即儿郎。不因卜鬣愁崩雨，何用穿儿必冒霜。

车骑殷勤虚左席，榻尘容易厚高梁。明年二月葡萄绿，莫负花前设醴香。
和子瞻和陶渊明杂诗十一首
苏辙（宋代）

红炉厄夏景，团扇悲秋凉。
来鸿已遵渚，去燕亦辞梁。
冰蚕怀冻薮，火鼠安炎乡。
曲士漫谈道，夏虫岂知霜。
物化何时休，叹息此路长。
暑月独眠
朱淑真（宋代）

纱幮困卧日初长，解却红裙小罩凉。一篆炉烟笼午枕，冰肌生汗白莲香。
苔梅
释居简（宋代）

苔衣槁干起枚条，的皪生香韵更饶。领袖鲜风高素节，精神华月凛清标。

冷看不若同疏幌，煖熨何妨酌瘿瓢。瞻望白云天一角，年年思远寄迢迢。
酬陆宰用梁尉韵
王十朋（宋代）

收拾湖山付管城，士衡独步张文盟。涌泉诗思逼人捷，屑玉笑谈终席倾。

天色亦缘吾辈好，路人能道长官清。要令巧匠镌山骨，记取同行八士名。
游六和寺
孔平仲（宋代）

同寻六和寺，去旁苍崖行。峥嵘石林气，㶁㶁流水鸣。

见此俗虑石，入门心更清。盘空到窈窕，小憩山前亭。

天晴修竹外，飒有风雨声。僧云金鱼池，近日秋雨足。

馀波落清壁，散作雪色瀑。徐兴视其流，登高穿屈曲。

忽逢白练飞，碎点溅珠玉。清泠振毛发，潇洒荡心腹。

金鱼在何处，演漾戏平陆。鳞鬣老愈黄，点漆作双目。

忆为儿童时，尝剧此池旁。闻人说金鱼，已谓百岁强。

今踰二十年，僧死草木荒。此鱼尚无恙，纤质不改常。

谓鱼非灵物，安得擅久长。四海波浪高，三江网罗密。

长鲸丧明珠，幽暗无白日。我疑龙变化，就此溪中逸。

纷纶乾坤争，浩荡风霆出。何如守一泓，无得亦无失。
分绣阁夜作二首
高似孙（宋代）

一灯炯微明，敲尽寒更永。
老蛩泣月罅，脆叶鸣霜井。
此事谁主宰，凡物皆动静。
不了达者观，却似醉难醒。
久无谢安石，况复陶弘景。
残书非一慨，孤钟但深省。
梅生雪后花，雁叫云西影。
他心不可度，紫语堪自惊。
颂古六十二首 其六十
释清远（宋代）

尽力不柰何，按牛头吃草。若无锦绣文，难以论嘉藻。
吊长禅师
释惟凤（宋代）

霜钟侵漏急，相吊晓悲浓。
海客传遗偈，林僧寫病容。
漱泉流落叶，定石集鸣蛩。
回首云门望，残阳下远峰。
一斛珠
程垓（宋代）

风催雨促。今番不似前欢足。早来最苦离情毒。唱我新词，掩著面儿哭。
临行只怕人行远。殷勤更写多情曲。相逢已是腰如束。从此知他，还减几分玉。
将赴淮南再过萧山昭庆寺阇梨叔师所居
沈遘（宋代）

始作山阴行，还寻广陵路。此身未许闲，长负沧洲趣。

往来古寺居，再与高僧遇。俗虑虽暂空，劳生竟难诉。
秋晚
陆游（宋代）

春将愁并至，秋与病相终。
过望犹赊死，扶衰又入冬。
拨香开社瓮，带睡听晨钟。
嬾放君无诮，天公尽见容。
次韵野步
洪炎（宋代）

意行无远近，山径自横斜。烟月生晴岭，风幡接暮霞。

影归巢幕燕，声散宿林鸦。屣履相随处，僧垣即是家。
徐得之闲轩
秦观（宋代）

建安自古多俊髦，徐子磊落尤其豪。
论兵说剑走湖海，身勤事左无所遭。
绿林五校已屠脍，黑衣三卫羞徒劳。
归来故山便卜筑，脱弃万事轻鸿毛。
横前涧水漱哀玉，傍舍老枥藏飞猱。
山蔬何用媿梁肉，鹤氅未必输青袍。
追寒弄月有真意，慎勿轻语传儿曹。
对菊四首 其一
郑思肖（宋代）

天风吹古秋，独立殿寒馥。我父昔爱之，终身不忘菊。
霍岳
杜衍（宋代）

万古神山入盛谈，而今真得对晴岚。
禅门邂逅能留客，茶泛磁瓯酒欲酣。
咏史
余靖（宋代）

王氏席世宠，垂组驰朱轮。
五侯同日拜，四塞黄雾昏。
妖气徒勃勃，爵王各终身。
富贵若在天，祸淫真谬云。
寄韦珩
柳宗元（唐代）

初拜柳州出东郊，道旁相送皆贤豪。回眸炫晃别群玉，

独赴异贤穿蓬蒿。炎烟六月咽口鼻，胸鸣肩举不可逃。

桂州西南又千里，漓水斗石麻兰高。阴森野葛交蔽日，

悬蛇结虺如蒲萄。到官数宿贼满野，缚壮杀老啼且号。

饥行夜坐设方略，笼铜枹鼓手所操。奇疮钉骨状如箭，

鬼手脱命争纤毫。今年噬毒得霍疾，支心搅腹戟与刀。

迩来气少筋骨露，苍白瀄汩盈颠毛。君今矻矻又窜逐，

辞赋已复穷诗骚。神兵庙略频破虏，四溟不日清风涛。

圣恩倘忽念地苇，十年践蹈久已劳。幸因解网入鸟兽，

毕命江海终游遨。愿言未果身益老，起望东北心滔滔。
野趣轩见梅花
韩淲（宋代）

相逢暗香底，又见一年梅。枝既尔许瘦，花犹如此开。

桥横红叶径，山晚白云堆。冻雨时吹洒，人閒寒事催。
观猎
范仲淹（宋代）

鹰犬一何骄，霜明远近郊。
鸾皇不触网，狐兔自充庖。
熠熠流鸣镝，纷纷过绿髾。
雄飞侵汉下，杀气与云交。
翦棘争探穴，摧林竞覆巢。
惟开三面者，盛德播弦匏。
长亭怨慢五首 其五
李慈铭（清代）

恁弹出、夜弦清怨。湘水巫云，谱成凄绝。泪湿青衫，寄情空自费花叶。

碧梧吟罢，还怜惜、芳兰未歇。可忆红楼，吹玉茗、东风如雪。

愁说。昔年萧寺见，风貌莲花无别。蓬山路近，看纕佩、尊前亲结。

怎滇池、到红鹃，便梦断、竹王残月。只应罗袖黄昏，犹记旧时横笛。
归舍偶成
黄辉（明代）

云深三径长新萝，每到良辰一暂过。客舍漫云非故国，家园或恐是行窝。

抚弦且奏高山操，对酒休提长恨歌。但得鲁阳戈借力，渔樵终不负青蓑。
王荆公
罗大经（宋代）

错认苍姬六典书，中原从此变萧疏。
幅巾投老钟山日，辛苦区区活数鱼。
送浃上座如馀杭刻慈觉老人语录五首 其五
饶节（宋代）

受持法藏不辞烦，如水传瓶有阿难。已得当年末后句，旃檀林里自旃檀。
百字令 题鲍邱送别图
鲍之芬（清代）

天高海阔，任翱翔尘外，白鸥黄鹤。蓦地西风吹客袂，湖上莼鲈曾约。

枫染林丹，葭飞渚雪。帆挂斜阳脚。蓬窗挥手，碧空烟净云薄。

遥忆邱水潺湲，叔牙山好，在根盘枝错。西晋东川多慷慨，一叶天涯重落。

十载乡心，三秋归梦，想故窝安乐。飞鸿目送，素衣怊怅京洛。
和令狐仆射小饮听阮咸
白居易（唐代）

掩抑复凄清，非琴不是筝。还弹乐府曲，别占阮家名。

古调何人识，初闻满座惊。落盘珠历历，摇珮玉琤琤.

似劝杯中物，如含林下情。时移音律改，岂是昔时声。
过涪翁墓二首
王炎（宋代）

千古诗中老斫轮，久埋玉树去修文。
野人指点青山下，此是黄家鲁直坟。
书无闷寮
艾性夫（元代）

对客清谈妙入神，舌乾时与供先春。
东州米价北门雁，一语不须来溷人。
醉蓬莱
欧阳修（宋代）

见羞容敛翠，嫩脸匀红，素腰袅娜。红药阑边，恼不教伊过。半掩娜羞，语声低颤，问道有人知么。强整罗裙，偷回波眼，佯行佯坐。

更问假如，事还成后，乱了云鬟，被娘猜破。我且归家，你而今休呵。更为娘行，有些针线，诮未曾收啰。却待更阑，庭花影下，重来则个。
赠耆英
赵蕃（宋代）

用世故欲巧，拙者终近德。
人皆笑髯曾，我独长太息。
贫吾岂人为，问天天不痴。
君看松柏受，宁与春风期。
松泉云壑图
童轩（明代）

长风吹云度涧壑，上有千尺青松枝。飞泉百折走其下，倒影欲松蜿蜒垂。

秋空月白群籁寂，翠涛隐隐生涟漪。天生神物自奇拔，肯与灌木争荣萎。

盘根错节饱霜雪，却忆移种徂徕时。茑萝翳翳若缠缚，服食未许餐流脂。

政如蛟龙卧岩穴，飞腾有待雷雨期。又如大臣值国难，冠剑廷立相扶持。

紫鳞乾涩裂苔藓，屈铁交错排旌麾。信知磈砢始生怪，不怪岂易知其奇。

明堂屡建不收用，无乃材大难为施。良工笔挽造化力，满纸图出烟云姿。

王生雪蕉竟何谓，萧郎雨竹空离披。何如此图神且古，古称韦偃真其师。

李侯持之索题句，我见百色生须眉。安能为君一叱起，毋令偃蹇荒山陲。
送僧归隐
释文珦（宋代）

道林身世一何閒，去似孤云不可攀。若果怕人知隐迹，买山休买有名山。
鹧鸪天（元日呈王帅）
黄机（宋代）

柳际梅边腊雪干。钗头蝴蝶又成团。飘零萍梗江湖客，冷落笙成灯火天。

浇浊酒，惜流年。牙旗夜市几时穿。太平乐事终须在，老去心情恐不然。
明月皎夜光
郑学醇（明代）

冉冉岁云暮，悲风鸣北林。孤鸿号外野，积霰散重阴。

时节忽复易，伤哉徒滞淫。剽烈怆中怀，慷慨成哀吟。

念我携手好，形影若飞沉。金石有销铄，信义安足谌。

相须胶与漆，弃置商与参。顾因晨风翼，惠此瑶华音。
写怀奇湛上人
释绍嵩（宋代）

吾事只如此，奔忙自作痴。
买山犹未得，吊古却成悲。
老去慵趋世，愁来独赋诗。
浮生同是客，谁复问栖迟。
金丹诗诀 其二十六
陈楠（宋代）

天上分明十二时，人间分作鍊丹程。若言刻漏无凭信，不会玄机药未成。
朝中措 偶出见墙头杏花喜而赋之
段成己（金朝）

无言脉脉怨春迟。一种可怜枝。最是难忘情处，墙头微露些儿。

十分细看，风流却在，一半开时。政要东风抬举，莫教吹破胭脂。
子夜吴歌九解赠李顺德于鳞 三解 其三
宗臣（明代）

夜半倚梧桐，明月何历历。梧子在其上，可见不可摘。
偈颂九十三首
释梵琮（宋代）

豁开万仞崖，劈面通消息。
一条白练飞，界破青山色。
不搽红粉色，不挂绿罗衣。
一般闲态度，淡墨画蛾眉。
次韵谢新荔
黄石翁（元代）

海国仙人剪绛霞，年年一朵到仙家。眼中玉色如何晏，席上风流得孟嘉。

野客不分唐殿带，老臣并按建溪茶。醉来往事都休问，且擘轻红对晚花。
夜后把火看花南园招李十一兵曹不至呈座上诸公
吕温（唐代）

夭桃红烛正相鲜，傲吏闲斋困独眠。

应是梦中飞作蝶，悠扬只在此花前。
句
王恕（宋代）

太守班春五岭边。次韵立春日
挽冯户曹
华镇（宋代）

干禄名虽啬，承家实自肥。身全五福美，数过百年稀。

有裕居清世，何嗟掩夜扉。芝兰更盈畹，指日见光辉。
庭桂
张元凯（明代）

室如悬磬酒如泉，独酌悠然桂树边。重惜金茎不承露，也教离立草堂前。
温陵吴氏瓠斋
余谦一（宋代）

大樗大椿等类，率是内篇寓言。
我谓惠王瓠种，合种庄家漆园。
野步
寇准（宋代）

幽景恣追寻，迟迟傍柳阴。
静思非世务，孤立是闲心。
村迥遥峰出，溪明返照侵。
片沙招野步，白鹭伴高吟。
积雨回塘涨，微晴叠翠深。
春鸠鸣古寺，烟草入平林。
迸笋行无定，飞花势不禁。
凝然客亭上，乡思独沉沉。
冬夜
刘应时（宋代）

浊酒有真味，软火如春和。
跧居身懒动，卒岁养微痾。
世境淡无染，心源湛不波。
舍尔短檠乐，如此良夜何。
为陈师复赋喜白发之什
李孝光（元代）

畎亩平生足忧患，爱将短发照沧浪。意怜得见从渠白，却笑缘愁祇自长。

秦羽终惭头有帻，冯唐未负老为郎。角巾小制聊容世，漫向春风舞欲狂。
自桃川至辰州绝句四十有二
赵蕃（宋代）

雨堕初看珠颗圆，风来忽散縠丝牵。
青山四合江如泻，忆著桐江江上船。
一落索（信守王道夫席上和赵达夫赋金林檎韵）
辛弃疾（宋代）

锦帐如云处。高不知重数。夜深银烛泪成行，算都把、心期付。

莫待燕飞泥污。问花花诉。不知花定有情无，似却怕、新词妒。
谢青画作直幅，别为四绝句书之 其一
朱祖谋（清代）

南垞修竹北垞莲，发兴峥泓似辋川。输与丹青曹霸手，新词百字照琅玕。
当涂界寄裴宣州
张九龄（唐代）

故人宣城守，亦在江南偏。如何分虎竹，相与间山川。

章绶胡为者，形骸非自然。含情津渡阔，倚望脰空延。

远近闻佳政，平生仰大贤。推心徒有属，会面良无缘。

目夕遵前渚，江村投暮烟。念行祗意默，怀远岂言宣。

委曲风波事，难为尺素传。
和林子长惠黄芥 其一
虞俦（宋代）

小摘情亲自履畦，负霜含露末秋时。绿葵白薤何须说，潘岳当时恐未知。
华亭百咏·芥子庵
许尚（宋代）

林外三椽建，常思愒息时。
莫教嫌迫窄，中有五须弥。
叠韵再题心太平草庐图，并答温丹铭
丘逢甲（清代）

洪水已注沧溟东，洼者为泽高者峰。茫茫大陆号中国，战争几辈誇英雄。

成为帝王败寇盗，佐帝王者臣称忠。有史以来数千载，几朝战血山河红。

天地杀机不一发，草泽各倖蛇成龙。一龙升天众蛇伏，龙居云气偏葱茏。

是时天下号一统，兵戈四海初交通。青青战地见禾黍，遗民垦土锄蒿蓬。

威加海内猛士尽，贯日无气成长虹。喔咻屡下宽大诏，与民休息民咸从。

词臣例上太平颂，举朝将相争言功。迂儒掉头不肯信，手抚古瑟调商宫。

独居深念此何世，此仍据乱非大同。亢然远慕太平世，高歌金石深山中。

山中古瀑飞潺淙，白云满径无人踪。冥心自铸太平象，人间半夜闻清钟。

儒书自昔用者寡，况今闭塞方严冬？匹夫慷慨念天下，我正坐有迂儒风。

挭然与世无一可，太平梦想能躬逢。已不作太华陈希夷，又不作武当张三丰。

胡为独诵黄庭内景语，谡谡山阁风生松。有山可隐尚不隐，秋南春北为宾鸿。

自名曰士亦求食，其术更绌农桑工。不知挟持果何具，谓欲与世除昏雺。

太平有待吾且老，岂有丹鼎能还童？眼中鸡鹜各争长，卧看一鹤苍霄冲。

庙堂纷纷有人在，山林养志犹吾容。卧龙一出太多事，惜不终老从庞公。

吾庐山村曰澹定，聊付图画旌吾衷。文昌题句叹奇绝，已若丹篆吞吾胸。

穷郊忽出八叉手，一收寒态生春融。云龙上下吾党事，岂诧衣钵传机锋。

九原若起柳州柳，定许古调歌黄农。春山花落桐君桐，春雨夜长枫人枫。

手披旧史发浩叹，无数神圣纷追崇。乾坤一儒腐可笑，差喜吾党诗相宗。

画中吾庐在何许？罗浮东望烟云重。四百三十二峰正初日，海天朵朵金芙蓉。
梅花八首 其五
韩驹（宋代）

江南岁晚雪漫漫，涧谷梅花巧耐寒。幸有幽香当供给，不辞三载滞西安。
承天寺寻勤上人
释圆悟（宋代）

古寺多陈迹，幽花只自开。
净无秋后暑，远绝市中埃。
苔色侵碑石，松阴蔽月台。
山人迟未至，欲去重徘徊。
楚余生千里过访乞诗四绝以赠其行 其一
胡应麟（明代）

握手新知话未央，狂歌深夜舞鱼肠。兰陵百斛犹堪醉，莫指宜城忆故乡。
贺郑漕三首
黄公度（宋代）

当年画省与成均，联璧看君亲弟昆。
清世几人兼五福，白头相弟备三尊。
朝班犹识尚书履，时论同推通德门。
早晚芝函趣归骑，要令勋业照乾坤。
雨后行金包里道中
林占梅（清代）

笋舆随屈曲，数里入金包。急水号鱼■，深林隐鸟巢。

石奇岩踞虎，藤老壁蟠蛟。客过层巅路，如行远树梢。
读汉书
张英（清代）

壮哉霍子孟，易置多英风。离席按剑时，发议惊群公。

走马杜鄠按，曾孙方困穷。手挈天子玺，授之咸阳宫。

海枯石可烂，孰能訾其功。珠襦黄金匣，甫葬茂陵东。

狐鸣尚冠里，妻子烟尘空。秺侯杀弄儿，累世亢其宗。

子孟庇阿显，九族罹悯凶。割爱与殉私，延促霄壤同。

臣术惟敬慎，庶几保厥终。
住金塔寺十四首 其六
释函可（明代）

六月到七月，田中瓜已熟。或如团白雪，或如削青玉。

白者既纯酣，青者更芳馥。盈筐复盈盘，行路亦饱足。

中原莫与京，兹惟塞外独。摘小莫摘大，大者弃道曲。

尔徒侈外观，人早鉴其腹。
悼李千骑
顾璘（明代）

渭滨久寂莫，何人应非熊。不识一丁字，空持六钧弓。

桓桓李将军，诗书浩填胸。草檄鞍马畔，折冲樽俎中。

虽孤云台画，至今称英雄。
南康至日送韩训导赴湖州推官
李梦阳（明代）

黯黯寒冬湖水头，迁官别我向湖州。吾道百年逢小至，雪江千湖属安流。

飞腾刑狱官非忝，简拔朝廷意实优。见说东南力巳竭，哀矜此外尔何求。
送方进士游庐山
梅尧臣（宋代）

长风沙浪屋许大，罗刹石齿水下排。
历此二险过湓浦，始见瀑布悬苍崖。
系舟上岸入松径，三日踏穿新蜡鞋。
路盘深谷出岭望，后山日照前山霾。
偶逢风雨恐衣湿，侧倚石胁人相乖。
雨收不觉在高处，却见僮仆提携偕。
水声不绝鸟声好，药草香气人人怀。
老僧避俗去足跣，野客就涧开门为。
树隐映见寺刹，层层杳杳跻云阶。
坞田将获鸟雀横，秋果正熟猴猿。
东林淡应似旧，唯此足以待尔侪。
子心洒落撇然往，我主尘垢难磨揩.
齐子余母太夫人王氏挽诗
蔡戡（宋代）

石窌恩虽渥，兰陔事已非。
升堂人不见，执绋泪频挥。
树竞晚风急，草明朝露晞。
他年黄合宴，不及奉慈闱。
禽言四首
黎廷瑞（宋代）

麦饭熟快活，半年忍饥待此麦，
问汝快活能几时。更有五月六月饥亦所不辞，
且愿休王师。
伤歌行
曹叡（两汉）

昭昭素明月，辉光烛我床。
忧人不能寐，耿耿夜何长。
微风吹闺闼，罗帷自飘扬。
揽衣曳长带，屣履下高堂。
东西安所之，徘徊以彷徨。
春鸟翻南飞，翩翩独翱翔。
悲声命俦匹，哀鸣伤我肠。
感物怀所思，泣涕忽沾裳。
伫立吐高吟，舒愤诉穹苍。
秋日小雨后作
宋庠（宋代）

晚陌收残雨，高轩冒夕霏。
风乾移旧乡，月破隐空围。
败叶相将舞，寒云不肯飞。
兴无潘掾笔，何术写心微。
丙戌年新春偶成
徐鹿卿（宋代）

新年十许日，才有一篇诗。乡思风中乱，春心雨里知。

病缘衰骤至，懒与睡相宜。暗想泉溪上，杜鹃啼故枝。
谷
赵孟淳（宋代）

农夫怨，农夫怨，
此怨非是怨年荒，此怨翻因年谷贱。
终年辛苦不少懈，及到秋成拟偿债。
谁知斛粟不百钱，利尚不偿本仍在。
秋来露冷刈获时。早是朝来债又催。
况兼荒政输官急，不管农夫垂泪泣。
君王明哲洞无遗，此怨君王知不知。
发翠微寺
吕本中（宋代）

古殿突兀风有声，粥鱼欲打鸡三鸣。披衣起坐问行李，仆夫屡报天阴晴。

昨日路长频雨阻，今日东风得无苦。杉松连山寒欲动，橘柚隔篱香半吐。

却忆京城无事时，人家打酒夜深归。醉里不知妻子骂，醒后肯顾儿啼饥。

如今流落长江上，所至盗贼犹旌旗。已怜吴县风俗僻，况复中原消息稀。
蒙仲以二画寿予生朝各题一诗 二疏图
刘克庄（宋代）

□汉七叶主，励精致中兴。非惟霸王杂，亦以刑名绳。

哀哉三能臣，来如蛾赴灯。贤矣二大夫，逝若鱼脱罾。

韩藓至崛彊，异世犹服膺。嗟余归已晚，钓游记昔曾。

虽无都门饯，幸有下泽乘。独恨赐金尽，无以欢亲朋。
苍梧十景次汪宪副韵 其一 冰井寒泉
张吉（明代）

漫郎不可作，遗迹此陈井。敝瓮弃道傍，閟彼真源冷。

番番水东老，洗心心已醒。一掬溉后夫，泠然动深省。
夜宴
陆游（宋代）

酒浪摇春不受寒，烛花垂烬忽堆盘。
山川路邈人将老，丝管声遒夜向阑。
四海交朋更聚散，百年光景杂悲欢。
自怜病眼犹明在，更把名花半醉看。
秋思
陆游（宋代）

才不才间未必全，胸中元自要超然。
黄金不博身强健，且醉江湖万里天。
拟古宫词一百首
朱让栩（明代）

五云高护凤楼深，风度时来断续音。
楼上君王自听得，尽知合院动秋砧。
转应曲 其二 鹦鹉
吴绮（清代）

鹦鹉，鹦鹉。花底时梳翠羽。见人学道相思，却忆关山别离。

离别，离别。万里秦天陇雪。
登开元寺阁观浮海石佛
袁易（元代）

招提控城闉，飞阁峙千尺。白日转棼楣，朱霞覆檐隙。

升高览万象，目眩潜动魄。天惊泱漭悬，地觉虚无辟。

阁中两金象，奇姿斲山石。当年浮巨海，波泛来中国。

未闻积水厚，能负万钧力。瞽俗昧玄津，至人示灵迹。

区区拯世心，于道讵无益。危坐睨隋唐，浩劫一朝夕。

槛前飞鸟逝，户外流水疾。九衢冠盖场，浮埃浩如积。

车马何时閒？丹梯展良觌。
趣章永丰祈雨
赵蕃（宋代）

高田卷苍埃，下田积荒穞。
频闻父老叹，似诉车戽苦。
吾乡地犹薄，有类家素窭。
旱繇十日晴，潦自三尺雨。
吏斯靡常祷，神得夸屡许。
近虽略丰稔，曾不厚仓庾。
桑麻籍铢两，门户强撑拄。
往时属初夏，插秧未终亩。
甘膏偶愆候，人意已深阻。
沛然天为赐，翕尔农遂举。
沉忧释阽危，乐事觊安堵。
迨今几何日，所历无废土。
岂惟劳手足，殆欲病腰膂。
早禾穗且实，晚稻花半吐。
更宽经旬虞，当作有岁取。
奈何又觖望，嗟尔复奚补。
云师匪云怠，风伯敢固拒。
烹鹅竟何术，象龙恐非古。
精诚苟潜运，响应犹或俯。
谁能任此责，再拜谢明府。
送夔门丁帅赴召
崔与之（宋代）

忆昔扪三峡，班荆拥暮寒。
宦情双鬓底，世事两眉端。
坏证扶须力，危机发更难。
胸中经济学，为国好加餐。
寄吕德元时为督府属二绝 其一
苏籀（宋代）

稍费江南万侧釐，多誊符檄喻亡齐。宽然折箠可入汴，已见票姚擒日磾。
己已除日署中乏薪得毛字
戚继光（明代）

试看腊向天涯尽，独有边愁恋二毛。
列塞云连青海色，双弧春隐赤鱼韬。
晨炊烟断家谋拙，旅病魂惊国事劳。
西望蓟门通御气，孤臣不惜敝征袍。
念奴娇（题曾氏溪堂）
毛幵（宋代）

王孙老去，算无地倾倒，胸中豪逸。小筑三间便席卷，多少江山风月。万壑回流，千峰输秀，人境成三绝。登临佳处，鸟飞不尽空阔。

追念辋水斜川，有风流千载，渊明摩诘。何必斯人聊一笑，俯仰今犹前日。只恐东州，催成棠荫，又作三年别。赏心难继，莫教孤负华发。
雪後晓过八盘岭诣东宫谢受左司告二首
杨万里（宋代）

玉京世界大千中，银屋楼台一万重。
好上宝莲山上望，南高峰照北高峰。
戏呈叔恬府辟入幕不谐得宛丘簿
刘敞（宋代）

闻道珠履客，今朝黄绶归。定知高士贵，一府莫言非。
别安廷老
杨杰（宋代）

山色浅深烟霭里，客情去住别离中。临川聚会应不久，明日扁舟乘便风。
早发
罗隐（唐代）

北去南来无定居，此生生计竟何如。

酷怜一觉平明睡，长被鸡声恶破除。
山谷寺
林逋（宋代）

才入禅林便懒还，众峰深壑共孱颜。
楼台冷簇云萝外，钟磬晴敲水石间。
茶版手擎童子净，锡枝肩倚老僧闲。
独孤房相碑文在，几认题名拂藓斑。
题江贯道雨溪晚钓卷后
仇远（元代）

雨后沧波泯泯流，樵夫归去有渔舟。
江郎缩地能如此，何必双溪叠嶂游。
春晓园中
真山民（宋代）

绿阴留我立，清晓小阑东。
林外一鸠雨，柳边双燕风。
吟怀愁渺渺，春事去匆匆。
莫恨芳菲尽，葵榴花又红。
蔬食戏书
陆游（宋代）

新津韭黄天下无，色如鹅黄三尺余；东门彘肉更奇绝，肥美不减胡羊酥。
贵珍讵敢杂常馔，桂炊薏米圆比珠。
还吴此味那复有，日饭脱粟焚枯鱼。
人生口腹何足道，往往坐役七尺躯。
膻荤从今一扫除，夜煮白石笺阴符。
镜香
曾丰（宋代）

凌波仙子浓淡妆，六月鉴湖夜乘凉。
低头贪照广寒影，开口失喷清净香。
花县草池漪且渌，疑自鉴湖分一曲。
若为仙子不呈身，无乃主人犹负俗。
新逢好事公子来，十年水郁一旦开。
动摇倒影弄金彩，勾引回风生麝煤。
杰题所扁危亭峙，仙子涵恩勿私喜。
百里黔甿屈者伸，非徒恩汝数仙子。
长安得暇游昆明，紫橐初开有余馨。
主人顾影头尚黑，仙子闻香眼重青。
万山寺
王逵（宋代）

众状皆穷险，兹形独擅方。
坦夷中砥砺，端正外青苍。
上帝围棋局，炎君避暑床。
回嗟太行路，更近利名场。
禅人并化主写真求赞 其三六四
释正觉（宋代）

疏齿如鲵，皴皮若鸡。万机顿削，一句全提。湛存性海阔，圆明心月低。

有信风雷还破蛰，无言桃李自成蹊。
李允成次彦博韵见示仍用韵答之三首 其二
李流谦（宋代）

吾家老仙伯，白璧半钱酬。杖屦穷幽地，禽鱼替客愁。

可能百世出，閒却一生休。念旧须公等，年来叹俗浮。
训蒙绝句 汶上
朱熹（宋代）

仕非其地宁无仕，此事还他德行人。彼以势邀吾自逝，丈夫无欲气常伸。
隔帘听 迟阿秀不即，至为西樵司勋赋
陈世祥（清代）

看绽烛花双蒂，吐瓣人刚到。罗帏笑揭声还悄。悄悄问檀郎，为侬懊恼。

漏尽了。怎和衣、枕头歪靠。忙相抱。檀郎轻笑。试向卿卿道。

如年永夜铜壶杳。听来偏错，故将人搅。未天晓。明朝细和伊表。
送郑判官
王昌龄（唐代）

东楚吴山驿树微，轺车衔命奉恩辉。

英僚携出新丰酒，半道遥看骢马归。
山东旅舍题壁 其二
李鸿章（清代）

故园荆树隔三株，虎口知能脱得无。怕听荒鸡啼晓月，断人乡梦易模糊。
同孙侍中王李二直指游北高峰次灵隐寺壁韵
温纯（明代）

蜡屐登临结侣行，高峰胜处还再更。万木扶疏欲填壑，群山迤逦如环城。

当檐月到徙松影，隔岭风来闻潮声。秉烛同游不尽兴，况逢秋色含别情。
久雨小晴即事
宋登春（明代）

海色常含雨，山云薄带寒。
曦微占暮鹊，芳意结春兰。
对酒看长剑，低头试小冠。
孟尝空好士，白发老冯欢。
桃源忆故人 寄张知观 联珠
马钰（金朝）

岐阳镇上丹霞观。主张公手段。段丹田照管。顾常明灿。然内景段堪看。透性无紊乱。道祝贤遐算。得神仙伴。
闲吟
邵雍（宋代）

忽忽闲拈笔，时时乐性灵。
何尝无对景，未始便忘情。
句会飘然得，诗因偶尔成。
天机难状处，一点自分明。
圣人之孝十首·颜子
林同（宋代）

返必展墓入，去当哭墓行。
谁知颜氏子，事死乃如生。
寄潘维节
王炎（宋代）

黑貂裘敝君穷甚，黄犬书来我慨然。肯到越中同住否，秋深即上歙溪船。
江上晚景二首 其二
李纲（宋代）

风雨逐云急，断霓明饮川。江头日欲暮，返照青林颠。

鸥鹭自俦侣，蒹葭相接连。平生江海志，对此却茫然。
宫词 其二十一
赵佶（宋代）

金字红牌逼夜传，指踪韬略静戎边。往回曾不逾旬浃，巳见西隅献凯旋。
声声慢（题吴梦窗遗笔·别本作题梦窗自度曲霜花腴卷后）
张炎（宋代）

烟堤小舫，雨屋深灯，春衫惯染京尘。舞柳歌桃，心事暗恼东邻。京疑夜窗梦蝶，到如今、犹宿花阴。待唤起，甚江蓠摇落，化作秋声。

回首曲终人远，黯消魂、忍看朵朵芳云。润墨空题，惆怅醉魄难醒。独怜水楼赋笔，有斜阳、还怕登临。愁未了，听残莺、啼过柳阴。
茉莉花 其一
王右丞（宋代）

攲烟裛露暗香浓，曾记瑶台月下逢。万里春回人寂寞，玉颜知复为谁容。
白鹿洞书院
钱闻诗（宋代）

锡名日旨感皇明，百载荒基一日营。
白鹿虽无归洞迹，青衿犹日读书声。
尘中讲贯似难入，静里工夫终易成。
孕出庐山真秀气，宁复渭钓与莘耕。
晚望
周昂（金朝）

烟抹平林水退沙，碧山西畔夕阳家。
无人解得诗人意，只有云边数点鸦。
奉和幸安乐公主山庄应制
赵彦昭（唐代）

六龙齐轸御朝曦，双鹢维舟下绿池。飞观仰看云外耸，

浮桥直见海中移。灵泉巧凿天孙渚，孝笋能抽帝女枝。

幸愿一生同草树，年年岁岁乐于斯。
杀虎行
张恒润（清代）

猛虎一跃万山过，胡能饮啄于柙中。忽闻夜半破柙去，人间三日鸣长风。

西山突兀云峰多，飘然入山将奈何。六丁惟恐圣君怒，横断山路相总诃。

是时夜黑近上苑，壮士相从去不返。挥戈四顾星满天，但闻旷野松涛远。

天晓猛虎凭高蹲，乘风势若山峰奔。遥落林外觅不得，尺深足迹留前村。

禾黍高低隐原隰，其中虎卧谁能执。忽惊壮士迎其前，枪刺虎胸虎人立。

绿沈之枪天下奇，上与猛虎坚相持。虎爪双蹯不得下，半空昏黑风霆垂。

欲伏壮士盬其脑，不管霜锋入怀抱。山石震裂山谷鸣，一声长啸颓然倒。

风沙满目午日晴，观者如堵咸无声。遥见虎死近相视，风摇毛尾犹心惊。

壮士酒肆曾论兵，男儿自负那敢轻。大言常遭世俗笑，今日儿女皆知名。

吁嗟乎！世俗论人以成败，以虎小试亦一快。
霜花腴·重阳前一日泛石湖
吴文英（宋代）

翠微路窄，醉晚风、凭谁为整欹冠。霜饱花腴，烛消人瘦，秋光作也都难。病怀强宽。恨雁声、偏落歌前。记年时、旧宿凄凉，暮烟秋雨野桥寒。
妆靥鬓英争艳，度清商一曲，暗坠金蝉。芳节多阴，兰情稀会，晴晖称拂吟笺。更移画船。引佩环、邀下婵娟。算明朝、未了重阳，紫萸应耐看。
贺新郎（赠建康郑玉脱籍）
刘仙伦
（宋代）

郑玉非娼女。叹尘缘未了，飘零被春留住。肠断胭脂坡下路。成被心情意绪。生怕入、梨园歌舞。寂寞阳台云雨散，算人间、谁是吹箫侣。空买断，两眉聚。

新来镜里惊如许。暗伤怀、莺老花残，几番春暮。事逐孤鸿都已往，月落千山杜宇。念脩竹、天寒何处。不念琐窗并绣户，妾从前、命薄甘荆布。谁为作，解绦主。
锦绣亭
赵鼎臣（宋代）

买花不惜万钱空，点缀芳菲似画工。十样锦机翻剑外，一年春色在壶中。

醒来莫遣风吹碧，醉里何妨烛映红。待得他年成步障，寄书来唤苇溪翁。
赠无咎
张耒（宋代）

快哉亭下水连城，落日断霜相映明。
人在卷帘尊俎里，诗从挥映笑谈生。
扬州何逊风流在，江夏黄香句法清。
□□□□□□□，□□□□□□□。
晚起
白居易（唐代）

卧听鼕鼕衙鼓声，起迟睡足长心情。华簪脱后头虽白，堆案抛来眼校明。

闲上篮舆乘兴出，醉回花舫信风行。明朝更濯尘缨去，闻道松江水最清。
答王卿送别
韦应物（唐代）

去马嘶春草，归人立夕阳。元知数日别，要使两情伤。
送友人擢第东归
刘驾（唐代）

同家楚天南，相识秦云西。古来悬弧义，岂顾子与妻。

携手践名场，正遇公道开。君荣我虽黜，感恩同所怀。

有马不复羸，有奴不复饥。灞岸秋草绿，却是还家时。

青门一瓢空，分手去迟迟。期君辙未平，我车继东归。
孔子韶方平与其侄处度相访于香山作此诗以赠之
释道潜（宋代）

洙泗芬芳远，高材尚可求。二难俱韵胜，小阮更风流。

语款时容接，诗豪未易酬。平生喜人物，邂逅此相投。
十六观经颂·上品上生观第十四
释遵式（宋代）

慈心不杀持众戒，读诵大乘方等经。
修行六念回向愿，临终化佛悉来迎。
春暮留云阁感怀 其二
佘翔（明代）

东山春色挂城头，依旧云霞槛外浮。别墅弹棋声寂寂，羊昙双泪为谁流。
送人还嘉禾
屈大均（明代）

梅关向梅里，怀土意凄其。越鸟多南客，蛮花少北枝。

无媒惟橘柚，有子尽相思。慷慨难为别，追寻未可期。
满江红 武林留别纤云、诵芬两女史
吴尚憙（清代）

旅思无聊，凭栏处、泪痕重叠。喜擎掌、双珠耀玉，聪明冰雪。

慰我萧条同剪烛，怜它娇小关情切。奈匆匆、买棹又登程，添凄咽。

须记取，春宵节。频牵袂，难言别。念关山渺渺，杜鹃啼血。

别梦人生偏易醒，风尘宦海浑难脱。怕临风、怊怅各西东，心如节。
馆中候马
胡宿（宋代）

紫陌归鞍后，端门午鼓馀。铜池衔落景，铁擿掩残书。

水远沟声细，花閒壁影疏。去驺呼已远，自笑守应庐。
偈颂一百零二首
释慧远（宋代）

瞎堂也有三个诀，靠倒云门乾屎橛。
一双白大吃泥鳅，两个鹭鸾吞石蠮。
以绢问张子俊求画
杨士奇（明代）

梦忆衡庐紫翠重，结巢须倚玉芙蓉。
天恩未便教投绂，一幅鹅溪更恼公。
送吴推官
韩淲（宋代）

执友曹器远，高才步瑶京。许予非词伯，只字罔敢轻。

因君官玉非，乃曰能诗声。梦寐于苏黄，处家义利明。

尺书既宛转，满纸仍丁宁。自是得往还，吟边亦飞觥。

苦值公事劳，无暇详考评。但知醉言舞，谈谐到忘形。

忽焉秩满归，岁月流电经。怀抱信舒卷，物态何枯荣。

新凉起风樯，石浅滩濑清。推蓬试踌躇，正尔候虫鸣。

行行钱塘湖，悠哉故人情。器远如相忘，为说华发生。

君之赵子野，惜未同鸥盟。所赋定益奇，南北两山横。
次韵谊叟悼性上人
释德洪（宋代）

井美泉先竭，犀残角有通。斯人难再得，陈迹已成空。

麈尾梦应寄，楞伽写未终。平生说禅口，不见怒号风。
子夜吴声四时歌四首 其四
张宪（元代）

瓦上松雪落，灯前夜有声。起持白玉尺，呵手制吴绫。

䌥纫征袍缝，边庭草又青。
题林亚清画
顾姒（清代）

梅花竹叶互交加，濡墨淋漓整复斜。忆得昨宵明月下，横拖疏影上窗纱。
贫乐堂
杨士奇（明代）

草色荫松门，青山绿树村。种蔬成小圃，饮水必澄源。

每究贤人乐，时同静者论。穷通自有分，非为薄华轩。
牧童
隐峦（唐代）

牧童见人俱不识，尽着芒鞋戴箬笠。朝阳未出众山晴，

露滴蓑箬犹半湿。二月三月时，平原草初绿。

三个五个骑羸牛，前村后村来放牧。笛声才一举，

众稚齐歌舞。看看白日向西斜，各自骑牛又归去。
送族弟瀛洲之官安县七十韵
郑鉽（清代）

朝廷设令长，盖为司牧计。远所岂异伦，小大无二例。

要令瘠土民，俱受抚字惠。盘错如朝歌，虞羽乃径诣。

王尊经九折，叱驭不留滞。奈何仕宦者，择地须佳丽。

未论县紧赤，首欲系租税。其次问关征，再喜有邮递。

意在攫羡馀，那肯顾一切。必得邻近邦，方免怨迢递。

苟遇瓯脱乡，辄自长拂戾。岂知远方人，同是版籍隶。

既已身许国，安可避劳勚。二者在今时，锢习亦陋弊。

畴能力矫之，因以风当世。子本媚学徒，经术固根柢。

探囊取甲科，志气莽精锐。区区百里秩，不足当睥睨。

要登千仞峰，聊从一丘隮。今年始牵丝，僻在秦陇际。

濒去忽量移，重得巴江澨。计程杳五千，封疆挟畛畷。

旁观见尔尔，动色为㤞憏。子独貌怡然，西望便振袂。

曰惟古蜀都，陆海富刀币。汶州在北面，剑阁门户闭。

浮山嶂堞嵲，黑水波溶㵝。阴壑集猿猱，广泽潜鲮鳜。

虎落带棕桐，人家映䇞筀。芋田收每倍，橦布美莫媲。

自从崇祯末，豺貙肆狂噬。遂令周馀民，斩刈犹草薙。

今虽渐生聚，弥望尚凋敝。所赖贤长官，煦妪流恺悌。

颇闻近年来，为政复猛厉。旷土乍耕获，赋有日增势。

譬之笃疾后，大虚损荣卫。参术未暇投，反进野葛剂。

子去慎针石，苍生命所系。今人席未暖，往往即思替。

入贷乞铨除，章绂郎曹缀。不思尔拜爵，恸哭几家毙。

劝子勿欲速，精神壮年岁。况此号边方，铨司有新制。

循资易腾趠，谁敢逾次第。笑彼事台宪，趋承竭智慧。

璀璨黄金盘，磊落堆火齐。伛偻纳阶前，惟恐目不睇。

子宁负生平，冰操应砥砺。当今四门辟，贤否难障蔽。

果能饮水清，自尔动天帝。我与子同宗，吴越分支系。

昔侍寒村翁，授经托深契。群从惟子贤，与我交早缔。

论心十载前，游迹满燕蓟。今春又对床，直至鸣蝉嘒。

非但外形骸，居然老兄弟。是以倾肺肝，知能恕狂呓。

衣襟凉露湿，征路浮云翳。褒斜悬栈险，桔柏共流逝。

前旌烟外飘，后骑林梢继。声声杜宇啼，物色凄沙汭。

吊古女郎祠，握笔多清制。此邦称漏天，从来少晴霁。

地湿岚气重，加饭宜子细。我方厌风尘，拟泛太湖枻。

将从绿毛仙，金庭守杉桂。未敢散萍蓬，何时聚鄂棣。

僧庐近青门，临别还小憩。杯行莫辞醉，酒尽当再贳。
次韵赵将
韩淲（宋代）

箯舆来涧谷，话久不知还。自是无人到，谁能有我閒。

绿阴晴树外，清馥野花间。客去鸡鸣午，呼儿又掩关。
东埔春耕
古文集（明代）

雨湿棠梨水满田，东郊农事正茫然。太平君相调元气，岁岁长占大有年。
奉和文潜赠无咎篇末多见及以既见君子云胡不
黄庭坚（宋代）

张侯窘炊玉，僦屋得空垆。
但见索酒郎，不见酒家胡。
虽肥如瓠壶，胸中殊不麤。
何用知如此，文彩似於菟。
南岳法轮寺与西林比居长老齐公筑堂于丈室之西名曰雪堂作此寄之
释德洪（宋代）

法道陵夷赖典刑，此堂真有救时心。坐令衡岳为嵩岳，便觉西林近少林。

面壁高风知独振，薝花细雨为谁深。故应弟子分皮髓，未愧驹儿善古今。
题自画牡丹
宗室县君（清代）

风风雨雨惜春残，为爱名花倚画栏。淡著胭脂浓著墨，一枝图向画中看。
课农人种桑示诸妇
彭氏（清代）

种桑令欲稀，晨夕风露透。抽条叶以繁，筠笼日相就。

茧成得收丝，织纴不敢后。辛苦分所甘，寄语诸少妇。
大观宗祀明堂五首 配位酌献用《大明》。
郊庙朝会歌辞（宋代）

于昭皇考，大明体神。宪章文思，宜民宜人。严父之道，陟配于天。

躬行孝告，有孚于先。
闲居怀旧
顾况（唐代）

日长鼓腹爱吾庐，洗竹浇花兴有馀。骚客空传成相赋，

晋人已负绝交书。贫居谪所谁推毂，仕向侯门耻曳裾。

今日思来总皆罔，汗青功业又何如。
和董庶中古散调词赠尹果毅
刘禹锡（唐代）

昔听东武吟，壮年心已悲。如何今濩落，闻君辛苦辞。

言有穷巷士，弱龄颇尚奇。读得玄女符，生当事边时。

借名游侠窟，结客幽并儿。往来长楸间，能带双鞬驰。

崩腾天宝末，尘暗燕南垂。爟火入咸阳，诏征神武师。

是时占军幕，插羽扬金羁。万夫列辕门，观射中戟支。

誓当雪国雠，亲爱从此辞。中宵倚长剑，起视蚩尤旗。

介马晨萧萧，阵云竟天涯。阴风猎白草，旗槊光参差。

勇气贯中肠，视身忽如遗。生擒白马将，虏骑不敢追。

贵臣上战功，名姓随意移。终岁肌骨苦，他人印累累。

谒者既清宫，诸侯各罢戏。上将赐甲第，门戟不可窥。

眦血下沾襟，天高问无期。却寻故乡路，孤影空相随。

行逢里中旧，扑樕昔所嗤。一言合侯王，腰佩黄金龟。

问我何自苦，可怜真数奇。迟回顾徒御，得色悬双眉。

翻然悟世途，抚己昧所宜。田园已芜没，流浪江海湄。

鸷禽毛翮摧，不见翔云姿。衰容蔽逸气，孑孑无人知。

寂寞草玄徒，长吟下书帷。为君发哀韵，若扣瑶林枝。

有客识其真，潺湲涕交颐。饮尔一杯酒，陶然足自怡。
刘晦叔许洮河绿石砚
黄庭坚（宋代）

久闻岷石鸭头绿，可磨桂溪龙文刀。
莫嫌文吏不知武，要试饱霜秋兔毫。
次韵公择雨後
黄庭坚（宋代）

二圣勤民损膳羞，雨余今见角田秋。
碧酒尚堪遮眼醉，红榴不解替人愁。
颂古一百则
释正觉（宋代）

离念见佛，破尘出经。
现成家法，谁立门庭。
月逐舟行江练净，春随草上烧痕青。
拨不拨，听丁宁，
三径就荒归便得，旧时松菊尚芳馨。
远眺
吴芾（宋代）

万壑千岩百尺楼，地形高压浙东州。
旁窥照水烟波阔，四顾沧东雪浪浮。
远望尚赊秦辙迹，怀人还想晋风流。
凭栏已足消尘臣，何必三山汗漫游。
过观来石断愚上人留斋微雨旋霁遂行 其二
孙传庭（明代）

归路临兰若，仍馀揽胜情。云烟携客至，麋鹿夹僧迎。

经罢龙收雨，斋馀马趁晴。重来非漫约，诸衲记深盟。
遣兴寄杨子常先生
王维宁（清代）

闲来窗下枕书眠，一榻清风五柳烟。松籁忽生茶鼎内，桐阴半落笔床前。

莲花结社思陶令，柿叶供书想郑虔。本欲解嘲无可解，醉余还展子云篇。
文太师挽歌三首
司马光（宋代）

汾晋地形美，古今多钜贤。
况承勋烈后，宜有庆灵传。
著位登朝右，声华出众先。
起家从此始，圭组遂蝉聊。
吞海亭西望
欧大任（明代）

口汲西江水，手弄东山月。一笑上扁舟，因之泛吴越。
至学
林希逸（宋代）

至学玄谈理最微，负门粗细有谁知。蛇生弓影心颠倒，马龁萁声梦转移。

须信风幡元不动，能如水镜却无疵。咸经四字分明训，截断憧憧未感时。
冬夜仝林靖初林方道陈廷选林奉初余伯荐柯世显集郑兆相宅
佘翔（明代）

片月移庭树，花阴客乍来。张灯娱永夕，促席罄深杯。

歌彻湘中曲，谈倾稷下才。留连𢬵一醉，肯惜玉山颓。
追书张方伯封君平湖号卷二首 其一
卢宁（明代）

梓庭遗泽恨，姜渡野芳情。春晏长兰媚，风徐一鹭轻。

恩波天上荡，光岳槛边明。夜半洲前笛，如闻咽濑声。
莺啼序（吴江长桥）
黄公绍（宋代）

银云卷晴缥渺，卧长龙一带。柳丝蘸、几族柔烟，两市帘栋如画。芳草岸、弯环半玉，鳞鳞曲港双流会。看碧天连水，翻成箭样风快。
白露横江，一苇万顷，问灵槎何在。空翠湿衣不胜寒，日华金掌沆瀣。甃花平、绿文衬步，琼田涌出神仙界。黛眉修，依约雾鬟，在秋波外。
阁嘘青蜃，楼啄彩虹，飞盖蹴鳌背。灯火暮，相轮倒影，偷睇别浦，片片归帆，远自天际。舞蛟幽壑，栖鸦古木，有人翦取松江水，忆细鳞巨口鱼堪鲙。波涵笠泽，时见静影浮光，霏阴万貌千态。
蒹葭深处，应有闲鸥，寄语休见怪。倩洗却、香红尘面，买个扁舟，身世飘萍，名利微芥。阑干拍遍，除东曹掾，与天随子是我辈，仅胸中、著得乾坤大。亭前无限惊涛，总把遥吟，月明满载。
念奴娇 其一
黄人杰（宋代）

菊黄萸紫，近重阳、天气秋光如泼。怀燕占熊，还又应、崧岳生申泼节。

玉女擎香，金仙持送，锦里欢声彻。照人风度，满怀俱是冰雪。

那更千里江城，政成人化，比春生秋杀。双凤云间御诏墨，将下十行新札。

黄阁亨衢，碧油重幕，稳复清毡物。策勋归去，蟠桃犹许三窃。
寄题袁机仲侍郎殿撰建溪北山四景·冰壶阁
杨万里（宋代）

竹国风世界，梅兄雪友朋。
地清无可比，且道玉壶冰。
资深堂
王庭圭（宋代）

至深无象本强名，不可言传著耳听。克己独称回好学，问诗唯耳鲤趋庭。

会须绝倒闻谈道，更看鼎来能说经。欲造渊源应此得，百川终使贯沧溟。
中道者
释月涧（宋代）

笑问殷勤求底事，却言近离古杭州。开口便作佛法会，老来无力举藤条。
庚辰正月旦早朝呈留忠斋
汪元量（宋代）

庭燎明如昼，金壶漏水平。
炉烟摇晓色，櫩□□□声。
三祝圣人寿，一忠臣子情。
新元奏封事，□□□苍生。
放歌行
孟云卿（唐代）

吾观天地图，世界亦可小。落落大海中，飘浮数洲岛。

贤愚与蚁大，一种同草草。地脉日夜流，天衣有时扫。

东山谒居士，了我生死道。目见难噬脐，心通可亲脑。

轩皇竟磨灭，周孔亦衰老。永谢当时人，吾将宝非宝。
沂流入微王峡
张嵲（宋代）

又上微王峡，山寒含翠雾。
青壁尽侵云，鳞鳞多碧树。
山深石状古，地僻禽声怒。
竟日不逢人，茫茫水空注。
过南荡三首 其三
杨万里（宋代）

政好行时莫懒行，犹寒未热雨初晴。江西休问何时到，已离南屏第一程。
挽奚公彦章承奉诗
虞俦（宋代）

上国曾倾盖，文闱昔盍簪。
科名终在子，章服果何心。
朝露悲蒿里，遗风上竹林。
人琴俱不见，哀挽为沾襟。
平绿轩即事
莫若拙（宋代）

结屋地犹浅，钩帘景尽还。
岚光烟树外，野色酒杯间。
别墅从渠乐，清吟属我閒。
狎鸥时点白，机事不相关。
寒食游南湖三首 其一
苏辙（宋代）

春睡午方觉，隔墙闻乐声。肩舆试扶病，画舫听徐行。

适性逢樽酒，开怀挹友生。游人定相笑，白发近纵横。
高国正约饭素净慈遂至刘寺酌茗于凤凰泉同游
喻良能（宋代）

三亥并游真盛矣，二禅入社亦佳哉。
凤池一段风流事，不欠支郎与辩才。
渔父
吴镇（元代）

桃花波起五湖春。一叶随风万里身。钓丝细，香饵匀。

元来不是取鱼人。
杂曲歌辞。生别离
孟云卿（唐代）

结发生别离，相思复相保。何知日已久，五变庭中草。

眇眇天海途，悠悠吴江岛。但恐不出门，出门无远道。

远道行既难，家贫衣服单。严风吹积雪，晨起鼻何酸。

人生各有恋，岂不怀所安。分明天上日，生死誓同欢。
七夕二首 其二
范镇（宋代）

少年从此夕，渐老何所为。与子思故乡，置酒同赋诗。

坐来霜露淡，夜久星斗稀。王宫直北里，天外横歌期。
淡黄柳
詹玉（宋代）

又次冬，公谨自剡还，执手聚别，且复别去。怅然於怀，敬赋此解

花边短笛。初结孤山约。雨悄风轻寒漠漠。翠镜秦鬟钗别，同折幽芳怨摇落。

素裳薄。重拈旧红萼。叹携手、转离索。料青禽、一梦春无几，後夜相思，素蟾低照，谁扫花阴共酌。
满江红·芽鼓声中
黄机（宋代）

芽鼓声中，又妆点、千红万绿。春试手，银花影粲，雪梅香馥。归梦不知家近远，飞帆正挂天西北。记年时、歌舞绮罗丛，凭谁续。烟水迥，云山簇。劳怅望，伤追逐。把蛛丝鹊喜，意□占卜。月正圆时羞独照，夜偏长处怜孤宿。悔从前、轻被利名牵，征尘扑。
天封寺
刘丹（宋代）

桂旗芝盖翳浓阴，严宇峥嵘枕柰林。
蜺座有花和法雨，龙渊如鑑徹{左麦右夫}金。
锡杖化去圆泉在，石志文昏乱藓侵。
尘寰渐遥天路近，慈云辉物已灰心。
送郑山人游江湖
贾岛（唐代）

南游衡岳上，东往天台里。
足蹑华顶峰，目观沧海水。
六雾堂
谢谔（宋代）

循良天惠海边头，波浪澄清宿雾收。
才把一麾来北阙，便惊六雾到南州。
日高双影亭亭并，风动孤香冉冉浮。
好作画图献当宁，御屏风上永传休。
恭和御制回銮诗二首 其二
慕容彦逢（宋代）

十万宫花簇马归，宜秋门道晚阴微。云随香雾相萦去，尘傍珠阴不敢飞。

盛事传为尧壤颂，薰风催入舜琴徽。年年池苑春如许，天子持盈燕幸稀。
望海潮
吕渭老（宋代）

侧寒斜雨，微灯薄雾，匆匆过了元宵。帘影护风，盆池见日，青青柳叶柔条。碧草皱裙腰。正昼长烟暖，蜂困莺娇。望处凄迷，半篙绿水浸斜桥。

孙郎病酒无聊。记乌丝醉语，碧玉风标。新燕又双，兰心渐吐，嘉期趁取花朝。心事转迢迢。但梦随人远，心与山遥。误了芳音，小窗斜日对芭蕉。
送同年何推官
赵抃（宋代）

浃恩颁汉检，沿牒别熊川。免作徒劳叹，聊为从事贤。

贮文囊制锦，赞画幕依莲。志尚心非石，标仪骨是仙。

赠言惊去矣，携手觉凄然。远目浑疑断，离肠已似煎。

马嘶枫叶道，人醉菊花天。到日成优绩，宸纶伫九迁。
仙禽送景逊赴阶州监税
文同（宋代）

肃肃彼灵羽，英英下瑶台。
扬翘俗采暗，振响仙籁回。
凡鸟只敛避，众人亦惊猜。
罗以万目网，离双双翼摧。
十载困尘土，一身伏蒿莱。
晦色不敢耀，藏音岂能哀。
饥肠金屑实，渴吻琼浆开。
俯首事澡刷，一飞游九垓。
雨晴率张生及诸弟到建福僧居
刘敞（宋代）

沈阴天气昏，忽霁景物好。墙阴且残雪，池岸已芳草。

愁怀无端涯，强出慰枯槁。白日当青天，所至豁如埽。

山僧一饭毕，钟鼓不复考。庭宇若无人，窗轩照丹藻。

徒行不知远，适兴惬所祷。如觉逍遥游，颇堪谢烦恼。

诸子吾宗秀，张生一经老。相顾能不言，欢然屡绝倒。
泮宫出示盛作一编并父还还集一册作二十八字
郑刚中（宋代）

墨带残膏浓复淡，笔生春意睟而温。
昨朝借我还还集，须信芝兰别有根。
仇英战马图
刘大櫆（清代）

韩干画马古无匹，仇英复入曹霸室。
弄笔偶成《出塞图》，英姿粉墨何萧瑟。
鞍马甲士无一同，百十垒峞装束雄。
蔽亏掩映难悉数，马露顶踵入尻鬃。
边关日落千山红，半天飒飒旌旆风。
飞鸟不敢近鸣噪，黄云惨澹横低空。
羽箭雕弧拥牙纛，誓将万里烟尘扫。
壮士遨游今白头，可怜日月空中老。
愿借霜蹄骤且驰，追奔直过流沙道。
月夕
贯休（唐代）

霜月夜裴回，楼中羌笛催。晓风吹不尽，江上落残梅。
踞湖山六题 其六 白云坞
马云（宋代）

君寻白云坞，最近林涧西。永日抱幽石，因风度清溪。

炎随夏景抱，凉高秋气凄。素霭生巘崿，练光带虹霓。

润泽施天下，还返故山栖。深惟贤士志，出处可与齐。
和林正甫韵 其二
虞俦（宋代）

间关得侣情尤重，冷淡论交味更长。纵使出门还有碍，几多世路险羊肠。
答求谱
朱淑真（宋代）

雨好解开花百结，风括扶起柳三眠。
春醲酽处多伤感，那得心情事管弦。
声声慢 秋晚索居简彊村，有怀京国旧游。
郑文焯（清代）

檐花残雨，廊叶新霜，愁闻秋尽啼蛩。水石高閒琴尊，岁晚稀逢。

隔江乱云催暝，卧空山，独对寒松。倦游感，话辽天，归鹤湘浦来鸿。

一梦惊尘汉阙，记金坡，剑履折槛家风。清浅蓬莱，仙槎换了渔篷。

栖栖五湖心事，放虚舟、伴老云东。正凄悄，见斜阳、天外数峰。
晓行颍上县
李曾伯（宋代）

斗大一城垒，角分双佛图。戍营多甲士，耕陇少丁夫。

月落鸡声杳，风高雁影孤。征人皎无寐，趣马问征途。
咏史上·李斯三首
陈普（宋代）

李斯何敢妄坑儒，但作逢君固位图。
造物欲为儒报德，故教草草杀扶苏。
木兰花慢（送郑伯昌）
刘克庄（宋代）

古人吾不见，君莫是、郑当时。更筑就山房，躬耕谷口，名动京师。诸公任他衮衮，与杜陵野老共襟期。有客至门先喜，得钱沽酒何疑。
昔年连辔柳边归。陈迹恍难追。况种桃道士，看花才子，回首皆非。相逢故人问讯，道刘郎去久无诗。把做一场春梦，觉来莫要寻思。
尽日
艾性夫（元代）

尽日坐谷口，看云生岭头。
蝉声偏占晚，菊色欲专秋。
江碧水心淡，叶红溪树愁。
乾坤万万古，流转一虚舟。
示鉴上人
释居简（宋代）

长笑云门顾鉴咦，翻抽顾字土加泥。从空掷剑虽无迹，会见虚空有坏时。
薄命
陈起（宋代）

薄命畏庚金，那逢阉茂临。
一尊花下饮，半载药边吟。
食味同玄酒，形骸类槁林。
但存元气在，会见绿成阴。
无弦琴
王琪（宋代）

寂寞之淳音，其为乐至深。
应嫌鼓腹者，独自抚弦琴。
江上词
王令（宋代）

江之水兮东流，泝湍流兮寄人舟。
舟无袽兮载函重，风乘波兮棹人用。
济不济兮奈何，横中流兮涕滂沱。
来何为兮不待，今虽嗟兮安悔。
舟方乘兮人不吾以，覆且溺兮我则同人死。
江之水兮东流，济欲济兮何由。
水浸浸兮滩露，暮涛下兮夜潦收。
舟不行兮推之於陆，力不足兮汗颜，
行无由兮涂足。时不逝兮奈何，
归日暮兮涂远，去风高兮水波。
行踌躇兮伫望，聊逍遥兮永歌。
江之水兮东流，沿湍流兮望归舟。
舟来归兮何时，步芳洲兮濯足，
陟南山兮采薇。江风波兮日暮，
望夫人兮未来。江之水兮东流，
沿湍流兮望归舟。风滔滔兮浪波苦，
嗟往者兮未还，惜行人兮将去。
去何适兮归何时，执子手兮牵子衣。
行何如兮来复，济岂无兮他时。
出门行
皇甫汸（明代）

君不见李生出门仰天笑，㐲剑直走长安道。又不见苏季还家人尽轻，敝裘再入咸阳城。

丈夫义气横云海，局促宁为辕下态。白璧凋磨美益光，黄金百鍊精还在。

身若藩羊触未安，心同塞马达能观。人情溪壑非云险，世路风尘本自难。

魏尚朝闻起代门，夕看持节拥朱轩。解道圣明能使过，须知感激为衔恩。
送杜季习四首
刘子翚（宋代）

寂寂家园草覆阶，乱兵飞箭入楼台。
丁宁莫斫湖边柳，尽是刘郎手自栽。
题李子立知县问银台
杨万里（宋代）

高台走上青天半，手弄银盘濯银汉。
唤起謪仙同醉吟，一面问银一面斟。
初头混沌鹘仑样，阿谁凿开一为两。
是时燧人犹未胎，那得火铸银盘来。
此盘能团复能缺，团是谁磨缺谁啮。
中有桂枝起秋风，何处移来秧此中。
謪仙似痴还似黠，把酒问银银无说。
老夫伐银一转语，银却问君君领否。
君能饮酒更能诗，一夕无银君不嬉。
银能伴君饮百斛，银能照君诗万玉。
君但一斗百篇诗，莫问有银来几时。
謪仙远孙证明著，笑脱乌纱看银落。
鼎河口枕上作
范成大（宋代）

漂泊离巢燕，弯跧负壳蜗。
瘦嫌莞席硬，老觉画屏奢。
报道帆当落，传呼鼓已挝。
且投人处宿，未到已闻蟆。
梦中作
王珩（宋代）

杖屦步斜晖，烟村景物宜。溪深水马健，霜重橘奴肥。

舂罢鸡争黍，人行犬吠篱。可怜田舍子，理乱不曾知。